Kočiš, Eduard, poslanec NR SR (2023-03-21):
Veľmi pekne ďakujem za slovo, pán predsedajúci. Milé kolegyne, vážení kolegovia, dôvod nášho návrhu zákona je jednoduchý a prostý. To, že si vláda Slovenskej republiky pomýlila trojmesačnú výpovednú lehotu v zamestnaní s povahou odvolania a vymenovania do poverenej alebo dočasnej funkcie, je naozaj úbohé až smiešne. Vláda, ktorá bola odvolaná v decembri v roku 2022 a má mať poverenie na vykonávanie mandátu vlády síce v poverení a má mať právo na určité úkony a zase na určité úkony už právo nemá mať, jednoducho nesmie zostať na svojej stoličke desať mesiacov, pretože takáto situácia je naozaj neúnosná. Preto ako hnutie REPUBLIKA predkladáme tento návrh zákona zmeny ústavy, aby sa takáto diera v zákone alebo v ústave nejakým spôsobom odstránila. Znamená to jednoduchú vec. Po odvolaní akejkoľvek vlády do budúcna bude mať právomoc predseda Národnej rady Slovenskej republiky do 14 dní určiť termín hlasovania o predčasných parlamentných voľbách a následne prezidentka Slovenskej republiky do troch mesiacov tento dátum vyhlási. Čo však je viac ako smiešne a viac ako úbohé a dôvod nášho návrhu zákona je v tomto viac ako pragmatický, aj po vyslovení vlády Slovenskej republiky tuná v pléne a mnohí, ktorí tuná sedíte, sme za toto odvolanie vlády v decembri 2022 hlasovali, však nastal úplne pravý opak. Vláda v demisii alebo vláda odvolaná, vláda bez kompetencií a právomocí konať a jednať v bezpečnostných otázkach nielen zahraničnej alebo vnútornej politiky, stále zostáva na svojich stoličkách, stále zostáva vo svojej funkcii a prezidentka Slovenskej republiky túto vládu či už v tichosti, alebo vo väčšej miere podporuje. Divadlo, ktoré sa udialo na občanoch Slovenskej republiky je viac ako smutné a je viac ako nie príliš adekvátne, aby takáto vláda vykonávala aj naďalej svoj mandát. Členovia tejto vlády si naozaj neuvedomujú jeden a ten asi najdôležitejší fakt. To znamená, že využívajú všetky možnosti, ktoré im stále vyplývajú z pozície buď poverených, alebo dočasných ministrov a ministeriek, ale zároveň sa obhajujú tým, že na časť svojich kompetencií už nemajú právo, preto nemôžu vykonávať to, čo občan Slovenskej republiky očakáva, alebo to, čo občan Slovenskej republiky chce. Ich ciele sú v tomto prípade najmä osobné. To znamená udržať sa na stoličke ministra čo najdlhšie, udržať sa na poste štátneho tajomníka ešte dlhšie a jednoducho škodiť Slovensku, škodiť Slovenskej republike, škodiť občanom Slovenskej republiky aj napriek tomu, že táto vláda trpí takzvanou 85- až 90-percentnou nedôverou od všetkých občanov počnúc tými, ktorí túto vládu volili, a tými, ktorí túto vládu nevolili. Okrem toho sme svedkami tzv. nerešpektovania právomocí, pretože poverená vláda, ktorá ignoruje základné dodržiavanie ústavných zákonov, a členovia tejto vlády si svojvoľne rozhodujú o tom, a najmä o veciach, ktoré ovplyvňujú život všetkých Slovákov žijúcich v Slovenskej republike. Absurdnosti, ktoré táto vláda vykonáva nie už v súvislosti s vojnou v susednom štáte, teda s vojenským konfliktom a vojenským stavom na Ukrajine, ale najmä absurdnosti, ktoré sa dejú a môžu diať v právnom štáte, by nemali zostať bez povšimnutia a práve táto vláda je jednoducho iba takým synonymom alebo syndrómom toho, ako fungovanie a riadenie štátu naozaj nemá byť určené v priamom prenose. Týmto naším návrhom zákona naozaj chceme iba zabrániť tomu, aby sa takéto nejasnosti, absurdnosti a takýto stav konal a opakoval aj do budúcnosti, pretože nie je jednoducho mysliteľné, aby vláda, ktorá je odvolaná, vláda, ktorá je v demisii, naďalej sedela na teplom mieste, teplej stoličke, vykonávala všetko to, čo vykonávať nemá, a zároveň nevykonala to, čo mandát vlády Slovenskej republiky hoci aj v demisii jednoducho opakovane prekrýva. Vyhlásenie predčasných parlamentných volieb predsedom Národnej rady a následne potvrdením prezidentkou alebo prezidentom Slovenskej republiky by malo byť základným ústavným právom a práve občan by mal mať takéto právo alebo právnu vedomosť, že vláda Slovenskej republiky neuvrhne tento systém do nejakého chaosu a nebude sa ďalej participovať na niečom, čomu sa hovorí tzv. vládna bezmocnosť. Nie je však možné, aby občania, ktorí túto vládu či už volili, alebo nevolili, alebo ju musia len ticho rešpektovať, žili nejaký dlhý čas v takejto až nežiaducej vládnej bezmocnosti a prizerali sa na nezmyselné úkony, ktoré táto vláda robí. Kolega Ondrej Ďurica ako člen branno-bezpečnostného výboru tu jasne pomenoval problematiku, s ktorou sme konfrontovaní v ďalekej, ale aj v blízkej budúcnosti. To znamená, že vláda v demisii, vláda, ktorá naozaj nemá právomoci odovzdať vojenskú techniku štátu, ktorý nie je ani členským štátom NATO, a bude sa odvolávať na to, že majú právne analýzy, ktoré nikto nevidel, ktoré žiadny ústavný právnik nepotvrdil a, naopak, ústavní právnici ako pán JUDr. Bujňák, pán docent Procházka alebo pán profesor Kresák jednoducho popierajú, popierajú, že táto vláda má kompetenciu rozhodovať o tak zložitej bezpečnostnej situácii, ktorou je zbavenie sa vojenskej techniky a darovanie to susednému štátu, s ktorým nemáme podpísané žiadne vojenské ani obranné zmluvy. Parlamentné voľby sa budú konať v septembri tohto roku. Čiže na občanoch Slovenskej republiky je taká zvláštna dilema, že čo ďalej. Vyjadrovať nevôľu alebo nesúhlas s vládou, ktorá je odvolaná, s vládou, ktorá je v demisii, organizovať nejaké občianske protesty, nesúhlasiť so smerovaním zahraničnej politiky tohto štátu, alebo len ticho sedieť? Ja si skôr myslím, že táto vláda dostala už svoje vysvedčenie, toto svoje vysvedčenie dostáva pravidelne a permanentne a je iba na nej, aby prijala nejaké osobné rozhodnutie a pobrala sa kade ľahšie. Jednoducho po tejto vláde zostala na území Slovenskej republiky a v Slovenskej republike samotnej jednoducho iba spúšť. Zúženie a presnejšie zadefinovanie právomocí odvolanej vlády, ktoré obsahuje aj tento náš ústavný návrh zákona, tomuto neduhu alebo takejto situácii do budúcna zabráni, zabraňuje, a preto vás poprosím, kolegyne, kolegovia, nepozerajte sa na tento návrh zákona ako na zákon politický, ale iba na zákon pragmatický, ktorý naozaj rieši dieru v ústave a týmto návrhom zákona túto dieru môžme naozaj zaplátať. Ďakujem za pozornosť.